Uue maja lahendused põhinevad rahvusringhäälingu igapäevatööl ja annavad võimaluse tihedaks suhtluseks ühe katuse all - sinna koondub kogu organisatsiooni seni hajutatult paiknenud ajakirjanduslik ja tehniline kompetents. Avatud kontori põhimõtet järgivad maja perimeetrile paigutatud toimetusepinnad ja nende juures olevad tehnilise töö ruumid (montaažiruumid, stuudiod, foonikad) on  paigutatud organiseeritult ja vastavalt ringhäälingu töövoogudele, et see oleks võimalikult efektiivne. Tele- ja helisalvestusstuudiod on kavandatud samuti vastavuses nii tänapäeva kui ka tulevaste tootmismahtudega. Suurim erinevus stuudiote osas võrreldes praegusega on ühe suure (900 m2) multifunktsionaalse telestuudio lisan­dumine.